Kristen Touborg (SF), 2005-11-01:
Jeg vil gerne starte med at kvittere for, at indenrigs- og sundhedsministeren har kunnet afse tid til at diskutere kommunalpolitik med Folketinget bare en enkelt gang, hvor ministeren var her.
Op til kommunevalget nu her om 13 dage, har ministeren jo travlt.
Når nu regeringen har valgt at udskyde alle væsentlige kommunale diskussioner i denne folketingssamling til efter valget, bl.a. en række opfølgende forslag til kommunalreformen og sidst, men ikke mindst udlignings- og byrdefordelingsreformen, så må man vel være tilfreds med lidt og sige tak for, at indenrigs- og sundhedsministeren trods alt har kunnet afse et par timer til en lille forholdsvis uforpligtende snak om det lokale demokrati.
Det kan ikke blive andet end en lidt uforpligtende snak, for det er mildt sagt lidt pauvert, at regeringens Tænketank i forlængelse af en så stor og gennemgribende reform kun har kunnet eller måttet barsle med en så lille mus, for en så massiv centralisering som kommunalreformen burde modsvares af en række borgerinddragelsesinitiativer og forslag om direkte valg til lokalråd m.m.
Men Tænketankens mus er i stedet kommet med fire små pip, som vi næsten ikke kan være uenige i.
I rapporten side 12 og 13 skriver man sammenfattende, at kommunalbestyrelserne sætter nærdemokratiet i perspektiv og formulerer klare visioner og spilleregler for det lokale demokrati; at kommunen har en tovholder eller koordinator, som sikrer rammerne for borgerdeltagelse; at kommunalbestyrelsen tilrettelægger høringsprocesser; at regeringen overvejer ændringer i brugerbestyrelsens kompetencer.
Hvem kan være uenig i nogen af disse forslag?
Et af succeskriterierne for en tænketanks arbejde er normalt, at dens tanker giver anledning til debat og modsigelse, men det kan man jo ikke forvente at fire så uforpligtende udsagn kan gøre, og rapporten har da heller ikke givet nogen anledning til offentlig debat og uenighed.
SF tager selvfølgelig gerne en debat om en udvidelse af nærdemokratiet, men så mener vi, at man skal være meget mere ambitiøs.
Først og fremmest skal kommunernes muligheder for at træffe deres egne politiske valg forbedres.
Det kræver sikring af en lokal økonomisk bæredygtighed på baggrund af en retfærdig udligning, således at den kommunale ulighed ikke forøges.
Den debat mener indenrigs- og sundhedsministeren ikke er relevant før kommunevalget.
Det har han sagt til mig i et svar af 25. maj i år.
Men hvordan skal borgerne i landets fattigste kommuner kunne føre en valgkamp uden at kende deres økonomiske grundlag i de næste 4 år?
Og det er tilfældet, når regeringen ikke vil spille ud.
Dernæst har en af hovedhjørnestenene i det lokale demokrati siden 1970 været retten til lokal skatteudskrivning i kommuner og amter, for med den følger muligheden for at træffe lokale politiske valg, og det indebærer en ansvarliggørelse af de lokale politikere.
For så vidt angår kommunerne i regionerne er den totalt fjernet.
Men mon ikke man også fjerner den efter 2007?
I SF anerkender vi, at kommunerne har et medansvar for finanspolitikken, men vi mener, at erfaringer fra andre lande har vist, at staten ikke nødvendigvis er mere ansvarlig end de lokale politikere.
Derfor er det en utrolig dårlig idé at amputere det lokale demokrati på den her måde.
Endvidere mener jeg, at Tænketanken – men også regeringen, da den lavede sin kommunalreform – skulle have været mere ambitiøs med hensyn til sikring af det nære demokrati, for det bliver helt nødvendigt, når vi får større kommuner fra 2007.
I den forbindelse mener jeg, at man skulle have lagt op til langt flere forsøg med lokalråd, også gerne direkte valgte, og forsøg med udlægning af både kompetence og egen økonomi, men det har man jo direkte valgt at se bort fra i rapporten fra Tænketanken.
Det er en dårlig idé, for med så store kommuner, som vi kommer til at se flere steder, er der ikke brug for at indskrænke idérigdommen, men at udvide den og prøve så mange forskellige metoder som muligt.
I den forbindelse er der en lang række tiltag, der kan gøres i kommunerne.
Det er langt fra alle kommuner, som har åbne postlister, og selv om vi har drøftet det i mange år, ja, så kniber det faktisk stadig for enkelte kommunale forvaltninger at kommunikere med borgerne på en forståelig og brugervenlig facon.